Ο **Ανδρέας Μουσκάλλης** είναι Ελληνοκύπριος πολιτικός. Διετέλεσε βουλευτής στην Εκλογική Περιφέρεια Αμμοχώστου εκλεγμένος με το ΑΚΕΛ την περίοδο 2006-2011. Παλαιότερα ήταν ποδοσφαιριστής και προπονητής ποδοσφαίρου, έχοντας αναλάβει πολλές μεγάλες ομάδες της Κύπρου.

Βιογραφικά στοιχεία
-------------------

Ο Ανδρέας Μουσκάλλης γεννήθηκε στη Γιαλούσα στις 10 Ιανουαρίου 1950. Μεγάλωσε στην Αμμόχωστο. Ομιλεί, πέρα από την ελληνική, την αγγλική γλώσσα. Είναι κάτοχος διπλώματος προπονητικής UEFA Α Licence το οποίο απέκτησε το 1986 από την Σχολή Προπονητών της Ουαλίας.

Είναι νυμφευμένος με την Μαρία Συλβέστρου και έχει μία κόρη.

Πολιτική διαδρομή
-----------------

Διετέλεσε δημοτικός σύμβουλος στον Δήμο Λάρνακας με το ΑΚΕΛ. Ήταν πρόεδρος του προσφυγικού συνοικισμού ΑΗΚ Δεκέλειας και αντιπρόεδρος του Συνδέσμου Κυπρίων Προπονητών.

Διετέλεσε πρόεδρος του Νέου Συνεργατικού Ταμιευτηρίου Κάτω Βαρωσίων Λτδ. Το 2005 εκλέχθηκε Πρόεδρος της Παγκύπριας Συνεργατικής Συνομοσπονδίας (Πρόεδρος της Συνεργατικής Κεντρικής Εταιρείας Συμμετοχών Λτδ). Επιπλέον, ήταν μέλος της Τεχνικής Επιτροπής της Κυπριακής Ομοσπονδίας Ποδοσφαίρου (ΚΟΠ).

Επιπρόσθετα, ήταν μέλος της Κεντρικής Επιτροπής του ΑΚΕΛ.

Στις βουλευτικές εκλογές του 2006 εκλέχτηκε βουλευτής στην Εκλογική Περιφέρεια Αμμοχώστου με το ΑΚΕΛ για την Θ΄ Κοινοβουλευτική Περίοδο. Δεν διεκδίκησε επανεκλογή στις βουλευτικές εκλογές του 2011.

Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής Ίσων Ευκαιριών μεταξύ Ανδρών και Γυναικών και μέλος της Κοινοβουλευτικής Επιτροπής Εμπορίου και Βιομηχανίας, της Κοινοβουλευτικής Επιτροπής Παιδείας και της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων.

Ποδοσφαιρική και προπονητική καριέρα
------------------------------------

### Ποδοσφαιρική καριέρα

Ξεκίνησε την ποδοσφαιρική του καριέρα Νέα Σαλαμίνα Αμμοχώστου το 1967. Η καριέρα του ως ποδοσφαιριστής ολοκληρώθηκε το 1974, παρά το νεαρό της ηλικίας του, αναλαμβάνοντας το πόστο του εφόρου στην ομάδα. Αγωνιζόταν στη θέση του μέσου. Με τη Νέα Σαλαμίνα αγωνίστηκε σε 96 αγώνες πρωταθλήματος πετυχαίνοντας 8 γκολ και σε 14 αγώνες κυπέλλου πετυχαίνοντας 2 γκολ. Ο Ανδρέας Μουσκάλλης είχε πετύχει το τελευταίο γκολ της Νέας Σαλαμίνας στο Στάδιο ΓΣΕ, στις 12 Μαίου 1974, σε αγώνα για το Κύπελλο Κύπρου 1973-74, με το οποίο η ομάδα κέρδισε την Αλκή με 1-0.

### Προπονητική καριέρα

Αρχικά ξεκίνησε ως βοηθός προπονητής στη Νέα Σαλαμίνα. Τον Μάρτιο του 1986 η διοίκηση του σωματείου αποφάσισε να του αναθέσει την τεχνική ηγεσία της ομάδας από την περίοδο 1986-1987. Παρέμεινε στην ομάδα έως το 1990, κατακτώντας το μοναδικό κύπελλο στην ιστορία της ομάδας, το Κύπελλο Κύπρου 1989-90, κερδίζοντας στον τελικό την Ομόνοια. Μετά την κατάκτηση του κυπέλλου αποχώρησε με δική του απόφαση από την ομάδα.

Στη συνέχεια ανέλαβε τον Εθνικό Άχνας και την ΕΠΑ Λάρνακας.

Το καλοκαίρι του 1993 ανέλαβε την Ανόρθωση. Στο πρωτάθλημα Α΄ κατηγορίας 1993-94 η Ανόρθωση τερμάτισε στη δεύτερη θέση, μόνο δύο βαθμούς μακριά από την κορυφή. Παράλληλα οδήγησε την ομάδα στον τελικό του Κυπέλλου Κύπρου 1993-94, χάνοντας το τρόπαιο από την Ομόνοια. Την επόμενη περίοδο αποδεσμεύτηκε μετά τον αποκλεισμό από το Κύπελλο Κύπρου 1994-95. Μερικές βδομάδες αργότερα η Ανόρθωση κατακτά το πρωτάθλημα Α΄ κατηγορίας 1994-95, με τον Ανδρέα Μουσκάλλη να θεωρείται σημαντικό μέρος της επιτυχίας αυτής.

Το 1995 αναλαμβάνει την ΑΕΚ Λάρνακας. Παρέμεινε στη θέση αυτή έως το 1997. Την περίοδο 1995-96 οδήγησε την ΑΕΚ στον τελικό του κυπέλλου 1995-96, αλλά δεν κατάφερε να κατακτήσει το τρόπαιο. Παράλληλα, η ΑΕΚ εξασφάλισε συμμετοχή για πρώτη φορά σε ευρωπαϊκή διοργάνωση. Με προπονητή τον Μουσκάλλη η ΑΕΚ προκρίθηκε από τον πρώτο στο δεύτερο γύρο του Κυπέλλου Κυπελλούχων 1996-97. Στον δεύτερο γύρο αντιμετώπισε την Μπαρτσελόνα, με την οποία έφερε ισοπαλία 0-0 εντός έδρας.

Την περίοδο 1997-1988 ανέλαβε τον ΑΠΟΕΛ. Την περίοδο 1998-1999 επέστρεψε στη Νέα Σαλαμίνα.

Την περίοδο 2000-01 ήταν προπονητής του Απόλλωνα, με τον οποίο κατέκτησε το Κύπελλο Κύπρου. Στον τελικό αντιμετώπισε την πρώτη του ομάδα, Νέα Σαλαμίνα.

Στα τέλη του 2001 ανέλαβε την Ομόνοια αντικαθιστώντας τον Χενκ Χάουαρντ. Παρέμεινε στην ομάδα έως το τέλος του πρωταθλήματος.

Την περίοδο 2003-04 ανέλαβε ξανά την ΑΕΚ Λάρνακα, με την οποία κατέκτησε το πρώτο τρόπαιο στην ιστορία της ομάδας, το Κύπελλο Κύπρου 2003-04, κερδίζοντας στον τελικό την ΑΕΛ. Παράλληλα, η ΑΕΚ εξασφάλισε συμμετοχή σε ευρωπαϊκή διοργάνωση για δεύτερη φορά. Ο Ανδρέας Μουσκάλλης αποχώρησε από την ομάδα τον Νοέμβριο του 2004. Η ΑΕΚ ήταν η τελευταία ομάδα που εργάστηκε.

Ο Ανδρέας Μουσκάλης είναι ο μόνος προπονητής που έχει κατακτήσει τρία κύπελλα Κύπρου με τρεις διαφορετικές ομάδες.

Διακρίσεις ως προπονητής
* Κύπελλο Κύπρου:
	+ Νικητής: 1989-90 (με Νέα Σαλαμίνα), 2000-01 (με Απόλλωνα), 2003-04 (με ΑΕΚ)
	+ Φιναλίστ: 1993-94 (με Ανόρθωση), 1995-96 (με ΑΕΚ)

Τιμητικές διακρίσεις
--------------------

Ο Ανδρέας Μουσκάλης έχει τιμηθεί ως *Καλύτερος Προπονητής Ποδοσφαίρου* (στην Κύπρο) από:

* την Κυπριακή Ομοσπονδία Ποδοσφαίρου
* την εφημερίδα Φιλελεύθερος (ετήσιος θεσμός *Oscar*)
* το αθλητικό περιοδικό *Σουτ και Γκολ*
* το Ραδιοφωνικό Ίδρυμα Κύπρου.

Επιπλέον, έχει λάβει τιμητικές διακρίσεις για τις υπηρεσίες του στο κυπριακό ποδόσφαιρο από:

* τον Δήμο Αμμοχώστου
* τη Νέα Σαλαμίνα Αμμοχώστου
* την Ανόρθωση Αμμοχώστου
* την ΠΑΕΕΚ Κερύνειας.

Το 2012 τιμήθηκε από την Ένωση Αθλητικογράφων Κύπρου με το Βραβείο Ήθους και Προσφοράς «Θεόδωρος Στυλιανού».

Το 2013, ο Κυπριακός Οργανισμός Αθλητισμού τον ανακήρυξε Πρεσβευτή Ευ Αγωνίζεσθαι - Fair Play 2013 της Κύπρου, εκπροσωπώντας τη χώρα στο Συμβούλιο Πρεσβευτών του Συμβουλίου της Ευρώπης.

Συγγραφικό έργο
---------------

Έχει δημοσιεύσει τη μελέτη «Οι ποδοσφαιρικές και αθλητικές ακαδημίες στην Κύπρο, ο ρόλος και η αποστολή τους στη σύγχρονη κυπριακή κοινωνία».

Παραπομπές
----------

1. 1 2 3 4 5 6 7 8 9 10 11 12 13 14 15  «ΜΟΥΣΚΑΛΛΗΣ ΑΝΔΡΕΑΣ». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 18 Ιουλίου 2019. Ανακτήθηκε στις 18 Ιουλίου 2019.
2. ↑  Στυλιανού 2018, σελ. 389
3. 1 2 3  Στυλιανού 2018, σελ. 390
4. 1 2 3 4 5 6 7 8 9 10 11 12  «Αντρέας Μουσκάλλης: Ένα όνομα βαρύ σαν… ιστορία!». 29 Αυγούστου 2015. Αρχειοθετήθηκε από το πρωτότυπο στις 4 Νοεμβρίου 2015. Ανακτήθηκε στις 4 Νοεμβρίου 2015.
5. ↑  «Μουσκάλλης: Ο Συνεργατισμός ήταν πάνω από την οικογένεια». *Philenews*. Ο Φιλελεύθερος. 13 Σεπτεμβρίου 2018. Αρχειοθετήθηκε από το πρωτότυπο στις 13 Σεπτεμβρίου 2018. Ανακτήθηκε στις 20 Ιουλίου 2019.
6. ↑  «Εκλογές 21ης Μαΐου 2006». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
7. ↑  «Αυτοί εγκαταλείπουν (σίγουρα) τα έδρανα». *Kathimerini.com.cy*. Η Καθημερινή. 18 Απριλίου 2011. Αρχειοθετήθηκε από το πρωτότυπο στις 18 Ιουλίου 2019. Ανακτήθηκε στις 18 Ιουλίου 2019.
8. ↑  Στυλιανού 2018, σελ. 325
9. ↑  Στυλιανού 2018, σελ. 142
10. ↑  Κυριάκου, Άκη (19 Ιουλίου 2015). «Οι τελευταίοι αγώνες στα κατεχόμενα γήπεδα». *www.sigmalive.com*. Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
11. ↑  «Τελευταία παιχνίδια στα κατεχόμενα σήμερα γήπεδα μας». 20 Ιουλίου 2018. Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
12. 1 2  Στυλιανού 2018, σελ. 205
13. ↑  Στυλιανού 2018, σελ. 122
14. ↑  Στυλιανού 2018, σελ. 224-225
15. 1 2  «Andreas Mouskallis - Manager profile». *www.transfermarkt.com* (στα Αγγλικά). Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
16. 1 2 3 4 5  «Αυτοί που κάθισαν στους πάγκους και των δύο ομάδων». 3 Νοεμβρίου 2012. Αρχειοθετήθηκε από το πρωτότυπο στις 3 Ιουλίου 2013. Ανακτήθηκε στις 3 Ιουλίου 2013.
17. 1 2 3  «Ήξερες ότι ο Ανδρέας Μουσκάλλης...». *Balla.com.cy*. 29 Μαρτίου 2017. Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
18. 1 2 3 4 5 6 7 8  Παρασκευά, Ανδρέας (16 Ιουλίου 2017). «ΑΕΚ: Οι προπονητές που σημάδεψαν την ιστορία της». *www.sigmalive.com*. Αρχειοθετήθηκε από το πρωτότυπο στις 20 Ιουλίου 2019. Ανακτήθηκε στις 20 Ιουλίου 2019.
19. 1 2  «Ο Μουσκάλλης κρατά την πρωτιά στην ΑΕΚ». Πολίτης. 23 Μαΐου 2018. Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
20. ↑  «ΑΝΔΡΕΑΣ ΜΟΥΣΚΑΛΛΗΣ». *www.omonoialive.com*. Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
21. ↑  «Οι προπονητές που άλλαξαν τη μοίρα του κυπριακού ποδοσφαίρου». 2 Ιανουαρίου 2018. Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
22. ↑  «Οι 13 προπονητές που βραβεύτηκαν!». *24sports.com.cy*. 29 Μαΐου 2018. Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
23. ↑  ««Σάρωσε» τα βραβεία ο ΑΠΟΕΛ!». 18 Ιανουαρίου 2012. Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
24. ↑  «Η εγκαθίδρυση του Ανδρέα Μουσκάλλη». 9 Ιανουαρίου 2013. Αρχειοθετήθηκε από το πρωτότυπο στις 30 Ιουνίου 2013. Ανακτήθηκε στις 30 Ιουνίου 2013.

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* «ΜΟΥΣΚΑΛΛΗΣ ΑΝΔΡΕΑΣ». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 18 Ιουλίου 2019. Ανακτήθηκε στις 18 Ιουλίου 2019.
* «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 163. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
* «Αντρέας Μουσκάλλης: Ένα όνομα βαρύ σαν… ιστορία!». 29 Αυγούστου 2015. Αρχειοθετήθηκε από το πρωτότυπο στις 4 Νοεμβρίου 2015. Ανακτήθηκε στις 4 Νοεμβρίου 2015.

Βιβλιογραφία
------------

* Στυλιανού, Πάμπος (2018). *Νέα Σαλαμίνα Αμμοχώστου 1948-2018*. Κύπρος: Αθλητικό Σωματείο Νέα Σαλαμίνα Αμμοχώστου. σελίδες 389–391. ISBN 978-9925-559-17-6.